CELEX: 32014D0773
Language: lt
Date: 1414627200000
Title: 2014/773/ES: 2014 m. spalio 30 d. Komisijos įgyvendinimo sprendimas, kuriuo Belgijai, Airijai, Prancūzijai, Maltai ir Suomijai leidžiama nukrypti nuo Europos Parlamento ir Tarybos reglamento (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės įgyvendinimo nuostatų (pranešta dokumentu Nr. C(2014) 7865)

4.11.2014   
            
            
               LT
            
            
               Europos Sąjungos oficialusis leidinys
            
            
               L 316/67
            
         KOMISIJOS ĮGYVENDINIMO SPRENDIMAS
   2014 m. spalio 30 d.
   kuriuo Belgijai, Airijai, Prancūzijai, Maltai ir Suomijai leidžiama nukrypti nuo Europos Parlamento ir Tarybos reglamento (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės įgyvendinimo nuostatų
   
      
         (pranešta dokumentu Nr. C(2014) 7865)
      
   
   (Tekstas autentiškas tik anglų, maltiečių, nyderlandų, prancūzų, suomių ir švedų kalbomis)
   
      (2014/773/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. balandžio 23 d. Europos Parlamento ir Tarybos reglamentą (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės (1), ypač į jo 6 straipsnio 3 dalį,
   atsižvelgdama į Belgijos Karalystės, Airijos, Prancūzijos Respublikos, Maltos Respublikos ir Suomijos Respublikos prašymus,
   kadangi:
   
               (1)
            
            
               Reglamentu (EB) Nr. 452/2008 nustatoma bendra sistemingo Europos švietimo ir mokymosi visą gyvenimą statistikos rengimo sistema. Jis taikomas rengiant suaugusiųjų mokymosi visą gyvenimą statistiką;
            
         
               (2)
            
            
               Reglamento (EB) Nr. 452/2008 6 straipsnio 3 dalyje nustatyta, kad prireikus dėl objektyvių priežasčių valstybėms narėms gali būti nustatytos ribotos apimties nukrypti leidžiančios nuostatos;
            
         
               (3)
            
            
               Belgijos Karalystė, Airija, Prancūzijos Respublika, Maltos Respublika ir Suomijos Respublika pateikė prašymus leisti nukrypti nuo reglamento nuostatų, kurie grindžiami poreikiu iš esmės pakeisti jų nacionalines statistikos sistemas, kad jos visiškos atitiktų Reglamentą (EB) Nr. 452/2008;
            
         
               (4)
            
            
               todėl toms valstybėms narėms reikėtų nustatyti tokias leidžiančias nukrypti nuostatas;
            
         
               (5)
            
            
               šiame sprendime numatytos priemonės atitinka Europos statistikos sistemos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Airijoje atliekant antrą suaugusiųjų dalyvavimo arba nedalyvavimo mokymosi visą gyvenimą veikloje tyrimą (toliau – antrasis suaugusiųjų švietimo tyrimas) duomenys renkami nuo 2017 m. sausio 1 d. iki 2017 m. gruodžio 31 d. Ataskaitinis laikotarpis, kurio duomenys apie dalyvavimą mokymosi visą gyvenimą veikloje renkami, yra 12 mėnesių iki apklausos pradžios.
   Prancūzijoje ir Suomijoje atliekant antrąjį suaugusiųjų švietimo tyrimą duomenys renkami nuo 2017 m. sausio 1 d. iki 2017 m. birželio 30 d. Ataskaitinis laikotarpis, kurio duomenys apie dalyvavimą mokymosi visą gyvenimą veikloje renkami, yra 12 mėnesių iki apklausos pradžios.
   Belgija ir Malta antrojo suaugusiųjų švietimo tyrimo standartinės kokybės ataskaitos deramai parengtus mikroduomenų rinkinius Komisijai (Eurostatui) pateikia per devynis mėnesius nuo nacionalinių duomenų rinkimo laikotarpio pabaigos.
   2 straipsnis
   Šis sprendimas skirtas Belgijos Karalystei, Airijai, Prancūzijos Respublikai, Maltos Respublikai ir Suomijos Respublikai.
   
      Priimta Briuselyje 2014 m. spalio 30 d.
      
         
            Komisijos vardu
         
         Algirdas ŠEMETA
         
            Komisijos narys
         
      
   
   
      (1)  OL L 145, 2008 6 4, p. 227.